  Майя Бывальцева Удмуртиысь Можга ёросын мамонтлэсь одӥг килограммъем пиньзэ шедьтӥзы. Иворъёсъя «Удмуртия» агентстволы со сярысь вераз Можгаысь Историяя но шаертодонъя музейысь тодосъя ӧнерчи Андрей Смирнов. Солэн верамезъя, сое шедьтэм Смирнов кузпалъёс соку ик валазы, та огшоры из ӧвӧл шуыса. «Мамонтлэсь пиньзэ соос шедьтӥзы Атабай гурт палан, шурлэн ярдурысьтыз. Кузпалъёс ми дорын музейын вал но со выллемез адӟылӥзы, соин ик милем ваизы. Пинь мамонтлэн шуыса валаны секыт ӧй вал, малы ке шуоно милям та выллем шедьтосъёсмы вал ни», — вераз Андрей Смирнов. Выль экспонат вашкала пӧйшурлэн мукет пиньёсыныз артэ интыямын луоз. Музейын озьы ик утисько мамонтлэн сюрлыезлэн люкетэз но лучевой лыэз. Тодэ вайытом, Кузебай Герд нимо йӧскалык музейысь ӧнерчиос куартолэзе мамонтлэсь йыркобызэ возьматӥзы, сое Дэри ёросысь Шаберды гурт вӧзысь карьерысь шедьтӥзы. Тегъёс: Мерлык Можга Удмуртия история пӧйшуръёс  